Document ID: 31983R0131

*****
ΚΑΝΟΝΙΣΜΟΣ (ΕΟΚ) αριθ. 131/83 ΤΗΣ ΕΠΙΤΡΟΠΗΣ
της 20ής Ιανουαρίου 1983
περί ενάτης τροποποιήσεως του κανονισμού (ΕΟΚ) αριθ. 2115/76 περί λεπτομερειών εφαρμογής σχετικά με την εισαγωγή οίνων, χυμών και γλευκών σταφυλών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3082/82 (2), και ιδίως το άρθρο 50 παράγραφος 5,
Εκτιμώντας:
ότι η Βραζιλία αναφέρεται στο παράρτημα IV του κανονισμού (ΕΟΚ) αριθ. 2115/76 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3395/81 (4), μεταξύ των τρίτων χωρών που τυγχάνουν, για τις εισαγωγές οίνων και χυμών σταφυλών στην Κοινότητα, απαλλαγής από την υποβολή της βεβαιώσεως και του δελτίου αναλύσεως που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 354/79 του Συμβουλίου της 5ης Φεβρουαρίου 1979 περί των γενικών κανόνων για την εισαγωγή οίνων, χυμών και γλευκών σταφυλής (5), όπως τροποποιήθηκε τελευταία από την πράξη προσχωρήσεως της Ελλάδας·
ότι προβλέπεται ότι οι εισαγωγές, στην Κοινότητα, χυμών σταφυλών με καταγωγή και προέλευση τη Βραζιλία θα ξεπεράσουν από το 1983 τα 1 000 εκατόλιτρα ανα έτος και ότι οι εισαγωγές αυτές θα πραγματοποιούνται σε δοχεία μεγαλύτερα των 4 λίτρων· ότι εξαιτίας αυτού η Βραζιλία δεν θα μπορεί πλέον να τύχει της απαλλαγής που αναφέρεται ανωτέρω· ότι πρέπει, ως εκ τούτου, να υποβληθούν οι εισαγωγές οίνου και χυμών σταφυλών από τη Βραζιλία στην υποβολή των εγγράφων που αναφέρονται στο άρθρο 50 του κανονισμού και κατά συνέπεια να τροποποιηθεί το παράρτημα IV του κανονισμού (ΕΟΚ) αριθ. 2115/76· ότι, σύμφωνα με το άρθρο 4 παράγραφος 3 του ίδιου κανονισμού, τα ονόματα και οι διευθύνσεις του οργανισμού και του εργαστηρίου της Βραζιλίας που είναι αρμόδιο για τη συμπλήρωση των εγγράφων που συνοδεύουν τις εισαγωγές δημοσιεύονται στο τμήμα C της Επίσημης Εφημερίδας των Ευρωπαϊκών Κοινοτήτων (6)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα IV του κανονισμού (ΕΟΚ) αριθ. 2115/76, διαγράφεται η «Βραζιλία».
Άρθρο 2
Ο παρών κανονισμός αρχίζει να ισχύει την 1η Φεβρουαρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 20 Ιανουαρίου 1983.

Labels: 8
3
17
18